《十二月二十八日》
宋代·韩淲

寂寂园中林，脉脉林下泉。萧闲岁云暮，老身欲何言。

不畏日月驶，但笑霜雪繁。人生本非恶，往往迷宿愆。

昏明夜复旦，寒云满空山。瓶储粟粒罄，交旧无往还。

尘埃岂不知，冠緌易牵缠。五鼎食与烹，寸景能几年。

心境互生灭，雅俗相移迁。危坐明檠灯，炉香更清然。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。